b'\n_START_ARTICLE_\nUoliniai kalnai\n_START_PARAGRAPH_\nUoliniai kalnai (angl. Rocky Mountains, pranc. Montagnes Rocheuses) \xe2\x80\x93 kalnai vakarin\xc4\x97je \xc5\xa0iaur\xc4\x97s Amerikos dalyje, besit\xc4\x99siantys nuo Brit\xc5\xb3 Kolumbijos \xc5\xa1iaurin\xc4\x97s dalies iki Naujosios Meksikos. Kaln\xc5\xb3 ilgis daugiau kaip 4800 km. Tai viena did\xc5\xbeiausi\xc5\xb3 kaln\xc5\xb3 sistem\xc5\xb3 (kalnyn\xc5\xb3) \xc5\xbdem\xc4\x97je. Kalnyno auk\xc5\xa1\xc4\x8diausia vir\xc5\xa1\xc5\xabn\xc4\x97 yra Elberto kalnas, kurio auk\xc5\xa1tis siekia 4401 m.\n_START_SECTION_\nGeologija\n_START_PARAGRAPH_\nPirmieji kalnai centrin\xc4\x97je uolini\xc5\xb3 kaln\xc5\xb3 dalyje i\xc5\xa1kilo dar v\xc4\x97lyvajame karbone. Tuo metu ties Koloradu Uolini\xc5\xb3 kaln\xc5\xb3 vietoje tyvuliavo j\xc5\xabra. Pirminis pakilimas suformavo du sal\xc5\xb3 lankus. \xc5\xa0ios salos buvo sudarytos i\xc5\xa1 prekambro metamorfini\xc5\xb3 uolien\xc5\xb3 ir paleozojaus klin\xc4\x8di\xc5\xb3 sluoksni\xc5\xb3._NEWLINE_\xc5\xa0ios salos per paleozoj\xc5\xb3 ir mezozoj\xc5\xb3 buvo visi\xc5\xa1kai nueroduotos. Erozijos proces\xc5\xb3 metu i\xc5\xa1 sal\xc5\xb3 liko nuolau\xc5\xbeos, suformavusios nuos\xc4\x97dini\xc5\xb3 uolien\xc5\xb3 sluoksnius._NEWLINE_Per likus\xc4\xaf mezozoj\xc5\xb3 okeanin\xc4\x97 pluta prad\xc4\x97jo slysti po kontinentine ir suformavo subdukcin\xc4\x99 zon\xc4\x85, kurioje prad\xc4\x97jo kauptis magma. Subdukcijos proceso d\xc4\x97ka Uolini\xc5\xb3 kaln\xc5\xb3 vietoje prad\xc4\x97jo formuotis ugnikalniai, lietis lava ir nus\xc4\x97sti vulkaniniai pelenai. Susiformavo 3000-4000 m vulkanini\xc5\xb3 j\xc5\xabrini\xc5\xb3 ir nuolau\xc5\xbeini\xc5\xb3 sluoksni\xc5\xb3 storym\xc4\x97. Pagaliau t\xc4\x99siantis subdukcijos procesams Uoliniai kalnai i\xc5\xa1kilo, o dabartinis j\xc5\xb3 vaizdas susiformavo prad\xc4\x97jus veikti ledyn\xc5\xb3 ir upi\xc5\xb3 t\xc4\x97kmi\xc5\xb3 ardomajai veiklai._NEWLINE_Uoliniuose kalnuose randama daug nauding\xc5\xb3 i\xc5\xa1kasen\xc5\xb3: vario, aukso, \xc5\xa1vino, molibdeno, sidabro, volframo ir cinko. Vietomis susikaup\xc4\x99 akmens anglies, naftos ir duj\xc5\xb3 telkiniai.'